Papersnake/gushiwen huggingface dataset:
颂古
释道颜（宋代）

赤身挨白刃，死中还得活。
一箭自迷踪，万车皆丧辙。
寄答参寥五首
张耒（宋代）

昔我初见子，子时客京师。
闻名久不获，既得过所知。
示我一卷书，大小百首诗。
我嗜不可辍，熊蹯荐朝饥。
约子彭城游，念当行有期。
中间忽仓卒，决去不子辞。
子后来高邮，我居淮之湄。
中间无百里，诗句屡欲驰。
客来得子书，云子久南归。
投书不能读，恨我闻之迟。
使我早知此，扁舟尚能追。
远别不执手，近居不相携。
每念今怅昔，耿耿衷肠悲。
子行日已南，我去日已西。
音书不可频，何以慰我思。
郊游
赵金鉴（清代）

青青荷叶满横塘，扑面风来蒲苇香。桥折泥深行不得，万山无语立斜阳。
寄友直借古书
方一夔（宋代）

五日学作诗，十日学书纸。书成自称好，对客发微泚。

尔来草书人，作态工侧媚。譬如老孙娘，不病要儿齿。

我空诗未工，苦瘦如我字。有诗使人写，适兴聊尔尔。

宿缘喜多学，未用进于技。试问宜休民，何如觅青李。
客中作
刘克庄（宋代）

漂泊何须远，离乡即旅人。
吹薪尝海品，书刺谒田邻。
家寄寒衣少，山来晓梦频。
小儿仍病疟，诗句竟无神。
初冬至近村
陆游（宋代）

南国霜常晚，初冬叶始红。
旷怀牛屋下，美睡雨声中。
沮水忆浮马，幡山思射熊。
何由效唐将，八十下辽东？
与契兄
赵蕃（宋代）

因怀碧云友，发兴青林端。
要尽深幽趣，浑忘下上难。
泉声流咽绝，松韵响高寒。
久作庐山别，疑从梦境看。
上巳日帝会天渊池诗
潘尼（魏晋）

青春暮月，六气和理。律应姑洗，日惟元巳。谷风散凝，微阳戒始。

春服既成，明灵降祉。
玲珑四犯 恽正叔西湖汎月图为陈玉几赋
厉鹗（清代）

寒玉砌澜，脩蛾横绿，青天明月初涌。人间今夕好，柳外凉阴重，沈沈两堤跨蝀。

问何人、曲声吹送。酒面邀秋，船头照影，吟思欲飞动。

烟空远眸堪纵。想菱飔乱起，荷气深拥。清欢惊易晓，光景随尘鞚。

南田词客今仙去，剩沙鸟、来成幽梦。谁与共。裴回写、閒情数种。
偈颂三十八首 其三十一
释如净（宋代）

钟楼上念赞，床脚下种菜。不会不自在，会得是障碍。

白狗吃生姜，胡人夜渡关。若不得流水，还应过别山。
何龙友苦熟患疮见寄二诗赋答 其二
李孙宸（明代）

暑兼杯酒废，懒任故人疏。尔自思河朔，诗来问敝庐。

烟霞容寄傲，日月老閒居。未忘千秋事，青山待著书。
宫词一百首·其一
王建（唐代）

树头树底觅残红，一片西飞一片东。
自是桃花贪结子，错教人恨五更风。
和癸卯岁始春怀古田舍二首
黄淳耀（明代）

在昔闻桃源，渔人一来践。蹑寻久未得，怆恨岂能免。

番番市南翁，迹迩心自缅。力穑同齐民，传家师上善。

手植千树花，春至令人远。我行流水上，心荡不知返。

游侣亦相忘，缘源弄清浅。
随边使过五原
储嗣宗（唐代）

偶逐星车犯虏尘，故乡常恐到无因。

五原西去阳关废，日漫平沙不见人。
中秋夜小亭对月独酌四首末首怀邦相明府 其三
胡应麟（明代）

万家秋色武昌楼，楼上霜华静不流。好踞胡床成独坐，几人年少解悲秋。
句
陈恬（宋代）

嵩阳读水经。
上国观光歌为沈侯官司仓用宾赋
倪谦（明代）

袖有五色笔，囊有万言策。笔可补造化，策可干明辟。

才闻皋朔补公车，又见严徐向都邑。奋志遥从上国游，扶摇九万抟脩翼。

日月明三殿，虎豹守九关。玉帛会诸侯，梯航来百蛮。

金张甲第亘紫陌，夔龙礼乐严清班。光华眼底观不尽，致身已在青云间。

不慕绾金章，不羡乘丹毂。自分草莽臣，但足升斗禄。

东葛方容就督邮，南闽复许烦搜粟。清晓君门开，谒帝趋明光。

天仗建羽旄，箫韶仪凤皇。玉阶稽颡荷恩出，海峤行览三山苍。

携壶送子都门道，晴日辉辉照芳草。酒阑征旆逐薰风，回首蓬莱五云绕。
雨过行视舍北菜圃因望北村久之
陆游（宋代）

蔬畦蹑屐惬幽情，检挍园丁日有程。
得雨尚悭须灌溉，我来时听桔槔声。
句 其三
岑硕（宋代）

极目又芳草，捲帘非故山。
平江太守李宝谟移漕荆湘 其二
释居简（宋代）

不据喉衿地，如何展壮图。一麾移使节，三楚即全吴。

鹦鹉春常早，貔貅信必孚。不知坐上客，更有祢生无。
夏日山居好十首 其六
舒岳祥（宋代）

夏日山居好，清溪一笛风。瘦躯便褐短，寡发爱梳松。

细雨明归鹭，斜阳饮远虹。有时吟未稳，饱步自书空。
别刘谞
王昌龄（唐代）

天地寒更雨，苍茫楚城阴。
一尊广陵酒，十载衡阳心。
倚仗不可料，悲欢岂易寻。
相逢成远别，后会何如今。
身在江海上，云连京国深。
行当务功业，策马何駸駸。
庞雪涛至署中留酌 其二
孙传庭（明代）

中原寥落总消魂，慷慨犹怜我辈存。旧有奇文倾海舶，今皈禅辈叩风幡。

深谈六月炎蒸失，尽醉三更意态翻。不道梁园俱是客，十年难得此宵论。
勉洪致远龚良臣与致远善时已亡
周孚（宋代）

人生多忧虞，此语传自古。诗书不赒饥，士亦倍龃龉。

忆子少年时，落笔敏风雨。自言名家驹，朝冀夕秣楚。

那知十载后，败甑不炊午。括囊经济策，郁郁卧环堵。

呻吟谁与伴，坏壁响饥鼠。长松要霜雪，念子果如许。

穷通何必较，人世几寒暑。生前千驷马，身后一丘土。

那知五君咏，老魄弃大数。安得彭城生，从旁證吾语。
丁明仲挽词二首 其一
张纲（宋代）

世德知名早，乡评第一流。折腰官易厌，拄颊兴难收。

博物千寻海，高情百尺楼。平生松菊径，萧瑟晚云秋。
题郑彦昭郎中为漙泉所作梅竹
李士瞻（元代）

山中人，写梅竹，琅玕清瘦花如玉。幕中坐客多才华，镇日挥毫寄幽独。

窗间月底忽相逢，纸帐香飘云满屋。
戛玉亭
陈岩（宋代）

丘中流水度鸣琴，静与僧房发妙音。
高下抑扬浑不断，时时写出昔贤心。
自笑
汪元量（宋代）

释氏掀天官府，道家随世功名。
俗子执鞭亦贵，书生无用分明。
逍遥亭歌一首赠太守王君章
郭祥正（宋代）

逍遥之亭在何许，城角西南小溪浒。水仙粉面浮清波，羽林兵溪森三亩。

六月微风拂面寒，不信人间有烦暑。借问逍遥真隐徒，西山看雪倒骑驴。

形骸兀兀天壤俱，画手争以丹青模。大言得罪仅免诛，斥参军事来当涂。

传云此地旧结庐，百年荆棘遗荒墟。公来相址呼犁锄，双亭化出琼璃铺。

栏干斗角明青朱，四座莹彻纤埃无。兰芬麝裂陈罂盂，珠履珊珊陪后车。

东瞻宣诏西浮图，晓光夕景迷蓬壶。爱公心昼如明珠，落成之乐政事馀。

为公歌，劝公醉。留连亭上能几时，行促星轺还玉陛。
京洛篇
李龏（金朝）

东望龙门北朝市，甲第千甍分戚里。朱门峨峨临九衢，垂柳金丝香拂水。

毗陵震泽九州通，董贤女弟在椒风。周公旧迹生红藓，九泉寂寞葬秋虫。
昼寝
唐庚（宋代）

雨馀热喘殊喊呀，坐翻故纸腰足麻。铺陈枕簟骞青纱，倒床不复知横斜。

梦魂飞扬远还家，故人见我一笑哗。须臾睡觉衙鼓挝，墙头瞑雀声槎槎。
瑞岩仰老见和复酬前韵七首
曹勋（宋代）

台山之麓少卑湿，小筑还专甘井汲。
陋巷闭门饮一瓢，惭非回也能知十。
潮州凤凰台
汤贻汾（清代）

古榕阴里屐痕微，百折危阑入翠微。泽国春深烟雨合，荒台草满杜鹃飞。

孤舟万里谁轻到，二水三山我欲归。似听秦淮歌管动，湘桥镫火映江矶。
巴川衲子求诗
释德洪（宋代）

水西南台底气象，绿疏青琐湘江上。门人俯槛看诸方，笑声散落千岩响。

巴音衲子夜椎门，要识汾阳五世孙。问渠何所见而去，峰高难宿孤飞云。
回龙院
范令闻（宋代）

柏在去弗宿，万安退而止。
见几懲贯高，噬脐嬖妃子。
畏避虽同懲，兴亡乃异轨。
江边招提小，楼阁半倾圮。
回薄二里余，六龙驻於此。
愁横云盖山，闷系罗带水。
历历斜谷路，云天尺有咫。
昨夜雨中铃，哀音犹在耳。
画像赭衣袂，挟一弓两矢。
侑以圣云孙，祖武略相似。
剑外尘再蒙，黄明著年纪。
今我吊陈迹，行迈亦靡靡，
吹动波间皱，正值秋风起。
安得如渔翁，垂钓江之涘。
十二月二十九日雪三首
赵蕃（宋代）

蔽天才集雨，动地忽惊风。
苎絮潜加力，杯觞稍费功。
山川相映发，竹树失青葱。
幼质知难久，茅檐溜已通。
过麻子湖遇逆风有作
姚勉（宋代）

我自甘心欲背时，舟行一任逆风吹。
去帆今日夸轻捷，只恐前滩也怨迟。
九望 其二 望天池
区大相（明代）

天池波兮浩溟溟，日滉漭兮云无晶。川谷兮东注，地轴兮南倾。

九州浮兮若芥，六合混兮一泓。焦石沃兮何时竭，大壑纳兮何时盈。

中有神山，随波靡宁。仙人愁若，诉于帝庭。帝乃使神鳌兮戴之，若浮沤之暂停。

犹不免兮漂荡，越洪流而南行。日月出入，星辰晦明。

乾坤沸灪而震荡，又何足喻乎变化之鲲鹏。将命太一兮为舟，元气兮为楫。

控巨鳌兮驰贝阙，荐波茗兮拾海月。昔神后既奠夫九土，曾莫顾夫家室。

何仲尼皇皇而乘桴，效渔父之榜枻。是固吾之所愿，将褰裳兮从之。

惧将至而风引，忽欲往兮中疑。鲛室兮嵚㕒，珠宫兮逶迤。

仙人下兮光陆离，驾水车兮载云旗。夕息兮晹谷，朝嬉游兮扶枝。

路超远兮莫致，蹇惆怅兮生悲。
净口二绝句
刘学箕（宋代）

一江春水绿油油，绕尽春山去不休。
愧我虚舟无定著，追随曲折与同流。
偈颂七十一首
释了惠（宋代）

起寨重招五百兵，等闲恢复百余城。
凌烟阁上清风起，留得将军卷世名。
秋思十首 其七
李纲（宋代）

秋风动禾黍，泛泛凄芳馨。散策步田野，欣此百谷成。

林下父老醉，云间鸡犬声。丰年诚可乐，安得遂吾生。
咏史 其三
章学诚（清代）

大道如天，不著言诠。摩扃揣钥不可问，使我拔剑四顾心茫然。

欲附高飞鹄，大风吹南而反北。欲骑长鲸鱼，惊浪骇汗如流珠。

金门青琐佩玉琚，山斋茅屋闻读书。鹏图鴳笑各有志，昂然七尺将何如。

登高山而望远海，乃见百川清浊纡疾之不同。八方殊风雨，安能顿使贤愚臭味之交通。

或山而樵，或水而渔，独抱千古意，不可以杂居。春风东来入千家，桃李参差齐作花。

一垄万木殊根荄，山高岩岩水无涯。
送蔡山人
李白（唐代）

我本不弃世，世人自弃我。
一乘无倪舟，八极纵远舵。
燕客期跃马，唐生安敢讥。
采珠勿惊龙，大道可暗归。
故山有松月，迟尔玩清晖。
恭纪惠献贝子王平定浙闽功迹颂言
刘良璧（清代）

大业疏天派，肤功列上班。龙旂开敌垒，虎竹贲仙关。

浪静平瓯越，烽晴靖海蛮。朱甍辉玉钥，碧甃灿金环。

谟烈青编著，贤良紫诰颁。勋名萦两浙，世泽衍三山。

颂溢鳌峰上，讴兴鹿岛间。东南槎万里，长此奉王颜。
题三学山
刘望之（宋代）

栖贤古招提，十里巨松阴。
栋宇自隋氏，悠悠岁月深。
唐人范生自，风雨欲剥侵。
相传金仙趾，玉质存至今。
星黑夜正午，异物为华灯。
曾仲躬见过适遇予出留小诗而去次韵二绝
陆游（宋代）

地僻元无俗客来，蓬门只欲为君开。
山横翠黛供诗本，麦卷黄云足酒材。
招隐二首
左思（魏晋）

杖策招隐士，荒涂横古今。
岩穴无结构，丘中有鸣琴。
白云停阴冈，丹葩曜阳林。
石泉漱琼瑶，纤鳞或浮沉。
非必丝与竹，山水有清音。
何事待啸歌？灌木自悲吟。
秋菊兼餱粮，幽兰间重襟。
踌躇足力烦，聊欲投吾簪。

经始东山庐，果下自成榛。
前有寒泉井，聊可莹心神。
峭蒨青葱间，竹柏得其真。
弱叶栖霜雪，飞荣流余津。
爵服无常玩，好恶有屈伸。
结绶生缠牵，弹冠去埃尘。
惠连非吾屈，首阳非吾仁。
相与观所尚，逍遥撰良辰。
浣溪沙
范成大（宋代）

歙浦钱塘一水通。闲云如幕碧重重。吴山应在碧云东。

无力海重风淡荡，半眠官柳葱茏。眼前春色为谁浓。
送畅当赴山南幕
卢纶（唐代）

含情脱佩刀，持以佐贤豪。是月霜霰下，伊人行役劳。

事将名共易，文与行空高。去矣奉戎律，悲君为我曹。
秋夜忆亲庭有感
释绍嵩（宋代）

碧涧寒侵屋，高林露气清。
空窗闲月色，密竹动秋声。
宴坐游三昧，邻谈喧五更。
两亲今正老，此别不胜情。
句
陶彝（清代）

生凉好鸡苏佛，回味宜称橄榄仙。
孤雁
袁梓贵（清代）

寥落竟无侣，清高生远愁。风霜片影急，天地一声秋。

四泽遍缯缴，孤飞何处投。故群自粱稻，嗟尔若为谋。
余卧病畿邑御史王君假守潭楚道出于舍下特见
宋庠（宋代）

病客卧穷里，衡扉掩残春，
隳官道家藏，窜跡农廛民。
朝罗噪饥雀，暮席流芳尘。
尸居怳踰岁，踵息动弥旬。
忽讶绛鞲隸，传呼越郊畛。
蹀躞千馀骑，雍容两朱轮。
言是楚邦守，来过安邑贫。
固宜辨贵弃。乃尔存艰辛。
此道古为重，馀风今已沦。
物色认平素，载言接殷勤。
始悟先子旧，早笃尝僚亲。
孤心极摧橹，感涕浩盈巾。
追念舞勺岁，已识栖鸾人。
师筵奉函席，学舍操书筠。
童牙自忘丑，诗钵或娱宾。
公时摛句赏，谓是天麒麟。
亲擘彩牋赠，勉我期日新。
汝南丐题品，有道定人伦。
自尔一暌剌，中年婴世纷。
天圣绍休绪，顿纲横无垠。
鸾鹄不藏翼，虯蜗无遁鳞。
余时滥隗始，骧首摩苍旻。
司徒揖元叔，天子第平津。
甲科迁尉属，再命宫坊臣。
黄香入东观，贾谊过西秦。
紬绎金匮室，珥彤瑶水滨。
登瀛识褚马，颂汉希渊云。
一朝泣风树，九死存馀焄。
中都索米后，老圃种瓜辰，
惠然下车揖，高义倾前闻。
却计髧髦日，二纪如逡巡。
今形虽隐几，昔训尚铭绅。
丈人笃求旧，偷俗将还淳。
湘水澹苍野，衡峰凌紫氛。
泽节首南夏，瑶魁瞻邃宸。
恋阙魏公子，吊贤楚灵均。
公怀佐时略，宜树光朝勳。
奚为远问俗，惜此徒伤神。
宣室懋清问，华光钦宝邻。
行行爱玉体，趋节伫来臻。
望庐山
黎贞（明代）

长江千里送归舟，重过名山忆旧游。风景苍苍只如昨，烟波离思满汀洲。
新霁城南舟中夜兴
陆游（宋代）

身是江湖不系船，雨余随处一翛然。
浮云尽敛出青嶂，孤月徐翛行碧天。
收网渔歌移别浦，隔城塔影落前川。
明朝闲就平洲饮，巾履追凉又一年。
追和先君子九日斋居韵
华复初（明代）

忆昔长干道，登台雨正晴。长飙枫树远，独鸟大江清。

柳巷三洲隐，芦花两岸明。当杯愁落木，揽古爱佳名。

敢抱遗珠叹，难忘泣玉情。诸方来梵响，是处起歌声。

紫蟹香粳饭，银鲈菰米羹。三秋怀鹤驭，十载记鸾笙。

此日黄华早，悲风白露横。似闻华表语，翘首彩云生。
别友人
姚文烈（清代）

三春朝夕感殷勤，又看榴花隔院分。惜别江淹才有赋，送穷韩愈久无文。

轻风紫燕高低出，永日黄鹂远近闻。尊酒不堪长啸傲，湖山烟水惜离群。
赠温幕张子常有诗见怀用韵因成五篇 其三
华镇（宋代）

一来海角舣扁舟，两见天南大火流。钟鼓不闻昏自晓，柴荆常闭冷还幽。
闻雷
陈藻（宋代）

先春三日已闻雷，驱得长空一雨来。
莫问阴阳今失序，硗园且喜趁犁开。
南堂杂兴
陆游（宋代）

车马无声昼漏长，野人与世已相忘。
屏除长物轩楹爽，洗濯尘襟肺腑凉。
秋近平郊鸣鹳鹤，日斜荒径下牛羊。
兴来欲唤筇枝去，更尽铜炉一炷香。
晨起颇寒饮少酒作草数幅
陆游（宋代）

衣食无多悉自营，今年真个是归耕。
屏居大泽群嚣息，乍得清寒百体轻。
桥北潦收波浅碧，埭西霜近叶微赬。
一杯弄笔元无法，自爱龙蛇入卷声。
内家娇（林钟商）
柳永（宋代）

煦景朝升，烟光昼敛，疏雨夜来新霁。垂杨艳杏，丝软霞轻，绣山新郊明媚。处处踏青斗草，人人眷红偎翠。奈少年、自有新愁旧恨，消遣无计。

帝里。风光当此际。正好恁携佳丽。阻归程迢递。奈好景难留，旧欢顿弃。早是伤春情绪，那堪困人天气。但赢得、独立高原，断魂一饷凝睇。
从驾观讲武诗
庾信（南北朝）

校战出长杨。
兵栏入鬬场。
置阵横云起。
开营鴈翼张。
门嫌磁石碍。
马畏铁菱伤。
龙渊触牛斗。
繁弱骇天狼。
落星奔骥騄。
浮云上骕骦。
急风吹战鼓。
高尘拥贝装。
骇猿时落木。
惊鸿屡断行。
树寒条更直。
山枯菊转芳。
豹略推全胜。
龙图揖所长。
小臣欣寓目。
还知奉会昌。
使节驻江宁闻长孙女没于含山
张鹏翮（清代）

坠叶凄风助旅愁，白头衔命到升州。含山咫尺伤心泪，一片云遮落木秋。
五月二十夜记梦
马廷鸾（宋代）

生来不作浮名计，老去翻惊幽梦奇。
宫黍不知哀九庙，廷麻犹听拜三师。
睡昏拟草榻前疏，寤辟疑催牖下期。
更把在前荣路看，痴翁说梦儘添痴。
送知无见
释心月（宋代）

百城烟水夜光寒，巾子峰头曾细观。
转得身来天已晓，目前赢得黑漫漫。
宴黄提刑致语口号
陈师道（宋代）

当年天下无双誉，此日朝中第一人。
坐使黄流随指顾，即看丹阁画精神。
天威行复朝三接，和气今如物再春。
肯驻行轩慰离索，听歌举白莫辞频。
题朱涵斋都统便面洛神兼临十三行二首 其二
姚鼐（清代）

都统丹青秘殿储，偶传断箑亦琳玙。正如大令多兼擅，乌㹀牛成便作书。
贺新郎·铁笛穿花去
蒲寿宬（宋代）

铁笛穿花去。问长安、市上生涯，而今何似。破帽青衫尘满面。不识何人共语。且面壁、听风雨。惟我虚中元识破，笑人间、日月无停杼。名与利，莫轻许。人生穷达皆天铸。试灯前、为问灵龟，劝君休怒。心肯命通元有数，何幸知音记取。季主也、应留得住。百岁光阴弹指过，算伯夷、盗跖俱尘土。心一寸，人千古。
鸣鸠
谢薖（宋代）

云阴解尽却残晖，屋上鸣鸠唤妇归。不见池塘烟雨里，鸳鸯相并湿红衣。
题耕织图二十四首奉懿旨撰
赵孟頫（元代）

七月暑尚炽，长日弄机杼。
头蓬不暇梳，挥手汗如雨。
嘤嘤时鸟鸣，灼灼红榴吐。
何心娱耳目，往来忘伛偻。
织为机中素，老幼要纫补。
青灯照夜梭，蟋蟀窗外语。
辛勤亦何有，身体衣几缕？嫁为田家妇，终岁服劳苦。
将行寒昭亭祠喜雨
梅尧臣（宋代）

未生潭上云，空望山中雨。
湛湛陈桂樽，坎坎奏鼍鼓。
萧萧灵风来，蹲蹲祝郎舞。
莫言春作迟，但念寒滩阻。
何当发泉源，绿水浸沙渚。
不与农者期，自将舟人语。
定作榜歌行，暮投丹湖浦。
瞻祠草树失，认岭烟霞吐。
平吞东南吴，远带西北楚。
川泽见坡陁，龙蛇蹙鳞膂。
人经兴寤叹，事往成前古，
考碑何验今，涂马立空庑。
余知骨相贫，岂敢望冥许。
愿乘溪流深，滂沛随彻俎。
上知州
胡天游(元)（元代）

紫气迢迢下玉京，天教五马镇山城。
一轮明月何曾缺，百里昌江无此清。
草木回颜沾德泽，豺狼侧耳避威名。
山中病叟头如雪，愿借馀光一照荣。
题桶底仙山图
顾禄（明代）

昔人夜投逆旅中，戏将指爪呈神工。
飕飕逸响如飘风，桶底刻出蓬莱宫。
状如六鳌拥虚空，戴山出没沧溟东。
琼台瑶阙知几重，千门万户遥相通。
俨然中坐一老翁，星眸霞脸冰雪容。
群真左右来相从，或翳白凤骑青龙。
女仙七十如花红，各执乐器笙与镛。
钧天一曲奏未终，双成劝酒琉璃钟。
谷神长生寿无穷，出入造化超鸿濛。
我欲上天夬紫虹，高步去逐东王公。
螺园访林涛如适梅花初放有诗见赠次韵
含澈（清代）

螺园冬日我来频，绛帐梅花报早春。寒气化为香雪海，高风清早玉堂人。

言欢有累煎茶碗，感旧无烦漉酒巾。寄与程门诸弟子，莫将熟客认嘉宾。
梦至成都怅然有作
陆游（宋代）

春风小陌锦城西，翠箔珠帘客意迷。
下尽牙筹闲纵博，刻残画烛戏分题。
紫氍毹暖帐中醉，红叱拨骄花外嘶。
孤梦凄凉身万里，令人憎杀五更鸡。
和范元作五绝 其四
胡寅（宋代）

挟策博塞殊，愚智相千万。反躬诚且乐，此事要早办。
清明郊行
王迈（宋代）

年例清明是暮春，今年春事却平分。
故添一闰知天巧，欲探群平奈雨频。
烟树对人愁脉脉，暮山似我老陈陈。
感时莫洒花前泪，不道中原涨战尘。
关情鸟语
蒋伟（清代）

呼雨啼晴春昼长，风亭水榭弄笙簧。莫言栖息榆枋下，拟控扶摇看颉颃。
谢鲍潮州送新酒
许及之（宋代）

浊醪青蕊作重阳，才入开炉月果良。佳酿遣销彭泽恨，好怀肯对马军尝。

清新有句须留待，风味如君不可忘。只俟高轩共杯酌，四时岩桂尚能香。
五十自寿集唐五十首 其四十五
瞿士雅（清代）

原上人侵落照耕，不妨閒看不妨行。山光积翠遥疑逼，水面无尘晚更清。

蕃草席铺枫叶岸，绿杨风送小莺声。

适情处处皆安乐，但觉尧天日转明。
橐籥子歌
张宇初（明代）

太虚无垠浩磅礴，孰使阴阳兆开凿。皇皇真宰执化枢，鼓荡吹嘘橐中籥。

由来万有同一源，玉检琼编秘经略。玄元圣祖启妙机，百万微言示冲漠。

廓然茫昧天地先，无名无象皆自然。百鍊精金返真液，龙虎乌兔相萦缠。

古来至士亦罕遇，至人珍秘亿劫传。祝融之孙得异说，垢足麻衣叩雷穴。

自言纵闭司雨旸，霹雳鞭驱随奋烈。少曾飞步金马门，圣嗣勋卿尽倾结。

翻然不受簪佩羁，直驾风霆走吴越。是时金璧罗英豪，岂意风尘顿愁绝。

韶华满眼总灰烬，傲睨芳尊肆谈阅。归来且识真主颜，仙岩鬼谷思盘桓。

扫花钓水弄清啸，尘世俗虑毋毫干。洞观向来去就不足数，登我石磴之上洗耳听潺湲。

昨言忽忆桑梓里，天冠之坛久芜弛。雕甍画栋劳经营，越岁前图复雄峙。

削空两璧峨帝宫，石室云床蓄雷雨。我亦寻山筑茅屋，琵琶诸峰美如玉。

尝闻大药宜早营，炼就丹光遍空烛。洞庭彭蠡波沧溟，黄鹤一去安飞行。

汞铅颠倒岂细事，为我剖决乾坤精。谁云洞天别有书，洞中之天惟虚无。

既非皇人所笔广丈馀，又非元始所说空悬珠。烦君鼓橐讯然否，请括溟涬大块归元初。
闲居漫兴五首 其一
浦瑾（明代）

草堂幽事许谁分，石鼎茶烟隔户闻。长日如年双燕睡，晴风似酒百花醺。

软莎新步青丝履，浓墨闲书白练裙。稍待溪南荷芰满，扁舟十里看红云。
谢严相公分惠大官攒品
皇甫汸（明代）

幸逢开阁谒平津，忽拜尧餐及阮贫。汉主每闻推食暇，姬公仍阮吐哺频。

函题黄纸颁从禁，馔出朱盘讶是珍。惭谢分甘无以报，祗知饱德荷陶钧。
落花
蔡襄（宋代）

何事苍苔数点红，晓来花片落春风。
可怜春色兼花尽，今古此情无处穷。
蓦山溪·七旬相近
刘处玄（宋代）

七旬相近，正好忘尘世。世梦几时休，道德修、胜争薄利。恩山爱时，火院镇烧身，闻身健，觅清凉，一任迷人毁。闲看三教，造化明周易。达理妙通天，四相泯、无忧无喜。洞天高卧，自在炼真丹，他年去，上青霄，始现无为异。
题周子中司户乘成台三首
杨万里（宋代）

只须独立领秋光，何用安排石鼓双。
平揖青原未为差，更於竹外见长江。
送僧惠芝归东林
孔武仲（宋代）

东林开士解谈禅，共住千岩万壑前。
回首归云不知处，林间相遇是何年。
虞美人
李弥逊（宋代）

金泥捍拨春声碎。恨入相思泪。醉欺秋水绿云斜。浑似梦中重到、阿环家。

主人著意留春住。不醉无归去。只愁银烛晓生寒。明日落花飞絮、满长安。
宫词
张公庠（宋代）

再坐千官花满头，御香烟上紫云楼。
万人同向青霄望，鼓笛声中度彩球。
朝中措·南楼风物一番新
赵长卿（宋代）

南楼风物一番新。春暮畀斯民。岂但仁人恺弟，更兼政事如神。人生最贵，荣登五马，千里蒙恩。祗恐促归廊庙，去思有脚阳春。
间居书事
张载（魏晋）

轻风拂拂撼取柽，庭户萧然一室清。
隔叶蝉鸣微欲断，又闻余韵结残声。
落花时·夕阳谁唤下楼梯
纳兰性德（清代）

夕阳谁唤下楼梯，一握香荑。回头忍笑阶前立，总无语，也依依。
笺书直恁无凭据，休说相思。劝伊好向红窗醉，须莫及，落花时。
八月三十日晓晴
方回（元代）

高树号风始欲丹，秋晴诗老试凭栏。
食贫破砚惊犹在，身瘦寒凭觉渐宽。
家里儿孙音问好，客中僮仆使令难。
雪前霜后归吾圃，瘦菊疏梅尽耐看。
寄里中社友
徐集孙（宋代）

欠作故人书，侵寻半载余。
穷吟虽各自，入梦不相疎。
梅蕊通春信，霜风促岁除。
待余归故里，鸥约复如初。
热河三十六景诗 其十六 风泉清听
玄烨（清代）

瑶池芝殿老莱心，涌出新泉万籁吟。芳槛倚栏蒸灵液，南山近指奏清音。
次韵钱塘周寺丞狱空
苏颂（宋代）

网疏由世教。讼息偶年丰。
圜土无留系，黎氓识变风。
时方还治古，令欲训民中。
宣布来千里，兴行自一同。
吏宁嗟画地，书亦简司空。
共对承平理，惟思尽至公。
西子妆·蛾蕊颦深
况周颐（清代）

蛾蕊颦深，翠茵蹴浅，暗省韶光迟暮。断无情种不能痴，替消魂、乱红多处。飘零信苦。只逐水、沾泥太误。送春归、费粉娥心眼，低徊香土。
娇随步。著意怜花，又怕花欲妒。莫辞身化作微云，傍落英、已歌犹驻。哀筝似诉。最肠断、红楼前度。恋寒枝、昨梦惊残怨宇。
钱塘映江楼冥坐观潮
郑善夫（明代）

钱王此开济，旋入宋山河。潮汐秋来壮，雷霆水上多。

尚传江有怒，翻恨海无波。飒飒攒陵树，悲风日夜过。
题富春山房 其二
成鹫（清代）

山以富春名，春山富现成。断金卑梓泽，介石薄连城。

姜桂堪调鼎，芝兰自荐馨。翻嫌钓鱼叟，临老入东京。
裁衣曲
王士禄（清代）

初罢清砧响，还劳素腕舒。残灯金粟尺，远道玉关书。

白纻缝仍涩，红绵怨有馀。流黄明月路，何处逐轻车？
奉和幸韦嗣立山庄应制
崔湜（唐代）

竹径桃源本出尘，松轩茅栋别惊新。

御跸何须林下驻，山公不是俗中人。
平凉
李攀龙（明代）

春色萧条白日斜，平凉西北见天涯。
惟余青草王孙路，不入朱门弟子家。
宛马如云开汉苑，秦兵二月走胡沙。
欲投万里封侯笔，愧我谈经鬓有华。
路西田舍示虞孙小诗二十四首 其十一
李之仪（宋代）

亹亹柔条动懿筐，森森初穗弄微黄。引雏飞去蒙朝雨，带犊归来卧夕阳。
游鹤林寺
俞德邻（宋代）

步屧叩禅扉，春山碧四围。天高黄鹤远，仙去杜鹃非。

拂石云生袖，扪松雾湿衣。几生通佛性，一昔遂忘归。
送人还荆州
皇甫曾（唐代）

草色随骢马，悠悠同出秦。
水传云梦晓，山接洞庭春。
帆影连三峡，猿声近四邻。
青门一分手，难见杜陵人。
念奴娇 其三 述怀和赵宰通甫韵
曹冠（宋代）

天津仙客，话平蔡、曾把龙钟调戏。茅舍云林方隐迹，日日琴樽适意。

鹏激天池，扶摇未便，尚敛摩云翅。经纶万卷，个中真负豪气。

喜遇良友知心，登临酬唱，堪作词林瑞。况是韶华将近也，待约连宵春醉。

对客挥毫，如虹浩饮，争涌如泉思。同寅他日，誓坚忠义相济。
东坡先生真赞三首
黄庭坚（宋代）

眉目云开月静，文章豹蔚虎炳。
逢世爱憎怡怡，五朝公忠炯炯。
得了翁书
李彭（宋代）

都司宁拂御炉香，严谴归来鬓未霜。麟阁他年看赫弈，兽樽今日久凄凉。

楚氛闻说行将弭，汉道真成喜再昌。莫作湘累吟泽畔，锋车促召据南床。
徐中
彭汝砺（宋代）

童稚欢呼喜欲颠，荡舟争揖县公贤。荆蒿自觉风霜逼，花木须惊雨露偏。

天下事烦宜振领，古人材锐戒窥渊。君心旧得中和说，定与龚黄议后先。
题般若会疏颂
黄庭坚（宋代）

六祖深禅独脚，与盲抉开眼膜。
走人天下乞钱，涪翁放过一著。
题宣州开元寺（寺置于东晋时）
杜牧（唐代）

南朝谢脁城，东吴最深处。亡国去如鸿，遗寺藏烟坞。

楼飞九十尺，廊环四百柱。高高下下中，风绕松桂树。

青苔照朱阁，白鸟两相语。溪声入僧梦，月色晖粉堵。

阅景无旦夕，凭阑有今古。留我酒一樽，前山看春雨。
题李斯传
韦庄（唐代）

蜀魄湘魂万古悲，未悲秦相死秦时。

临刑莫恨仓中鼠，上蔡东门去自迟。
送鹤还齐云
张釜（宋代）

胎仙谁遣到尘寰，尽日清吟伴我闲。
不作冲天支遁想，颇疑携箭佐卿还。
欲追鸾驾烟霞上，肯处鸡群伯仲间。
为语齐云好看取，他年我欲访缑山。
游仙词三十三首
王镃（宋代）

玉蕊亭边集翠娥，琅璈声和万年歌。
月斜酒散天风冷，鸾鹤扁跹渡绛河。
夏日
陆游（宋代）

齿发凋零奈尔何！年光暗里易消磨。
街槐正喜清阴密，巷柳还惊蠹叶多。
开元乐
沈括（宋代）

按舞骊山影里，回銮渭水光中。玉笛一天明月，翠华满陌东风。
次韵和钱塘诸公赏梅十绝 其六
邹浩（宋代）

排闼端令天地开，万花从此四时催。政如匠石椎轮后，始有光华大辂来。
元夕
晏殊（宋代）

星粲宝灯连九市，水流香毂渡千门。姮娥似有随人意，柳际花前月半昏。
晓雨初霁
陆游（宋代）

晓来一雨洗尘痕，浓绿阴阴可一园。
燕子声中寂无事，独穿苔径出篱门。
寒食前一日行部过牛首山七首 其四
杨万里（宋代）

出了长干过了桥，纸钱风里树萧骚。若无六代英雄骨，牛首诸山肯尔高。
挽曹泰宇居士三首
陈著（宋代）

滔滔彼居士，谁得似君真。
盍驻香山社，俄抛病室身。
首邱存故我，手泽付何人。
此理本来悟，浮生一窖尘。
临高台
萧纲（南北朝）

高台半行云，望望高不极。
草树无参差，山河同一色。
仿佛洛阳道，道远难别识。
玉阶故情人，情来共相忆。
和温仲舒感怀
四锡（宋代）

郡斋松盖翠斜欹，客到鸣琴凡酒巵。
江上正当摇落景，天涯空惜太平时。
雪残幽谷春难到，兰茂深林众岂知。
上国三千五百里，杨梅熟日是归期。
上留提刑寿
陈元晋（宋代）

展开南极老人图，是处青烟鹊尾炉。
秋露九原沦厚泽，春风一尾泳康衢。
万金药散疲羸活，三尺刑清怨叹苏。
只此阴功谁比大，中书有考可酬无。
麻姑山东涉千堆垅至射亭宿黄氏新馆
杨冠卿（宋代）

姑山鏁灵坛，千阜如堆玉。
山回路转间，射亭见新筑。
主人雅好事，借我南窗宿。
一梦到无何，梦觉黄粱熟。
水调歌头·月来印千水
李孝光（元代）

月来印千水，云去露千山。乾坤一草亭耳，为我洗愁颜。东户太湖摇碧，北户长松立铁，此岂是尘寰。老子乐何事，在山水之间。算吾生，□□□，只饶闲。平时斗酒本劳，笑语亲讥讪。千古武陵溪上，鸡犬也应问讯，春梦落花斑。李愿大佳士，谁为赋归盘。
寄远
陆龟蒙（唐代）

鬓乱羞云卷，眉空羡月生。中原犹将将，何日重卿卿。
夜作绝句三首
赵蕃（宋代）

月明入户白于霜，林影当檐耸若翔。
睡味不应如许好，不来吟咏答寒螀。
辞洞斋华父二刘兄惠寒衣
谢枋得（宋代）

平生爱读龚胜传，进退存亡断得明。
范叔绨袍虽见意，大颠衣服莫留行。
此时要看英雄样，好汉应无儿女情。
只愿诸贤扶世教，饿夫含笑死犹生。
永龙吟（洞天）
史浩（宋代）

翠空缥缈虚无，算唯海上蓬瀛好。琼瑶宫阙。蕊珠台榭，玲珑缭绕。弱水沈冥，瑞云遮隔，几人曾到。四明中，自有神仙洞府，烟霞里、知多少。

堪笑当年狂客，爱休官、何须入道。婆娑绿发垂肩，著甚黄冠乌帽。花底金船，月边玉局，尽能迟老。待丹成九转，飘然驾鹤，却游三岛。
送谢生以南粤战功谒选北上二首 其二
张元凯（明代）

戈船下濑尽邀勋，年少登坛独出群。不是终军功易建，却因杨仆捷先闻。
舟次魏塘
胡缘（清代）

北下丘为里，乘流到魏塘。薄阴催稻秀，断岸叱牛忙。

抟士多窑户，叉鱼习水乡。閒愁若为遣，恐少养生方。
大鸿岭
马宗琏（清代）

纵目巍峨得胜场，晴霞众壑倏阴阳。地连宣歙标孤柱，江注钱塘此滥觞。

朝日鲸波开蜃市，晚烟人语出羊肠。村严虎警勤宵柝，旅舍挑镫夜倍长。
挽武宣教彻二首
廖行之（宋代）

书来撩我重思君，情比雝雝雁叫群。
词赋一时高李杜，弟兄今日扫机云。
未还金马日边诏，去作玉楼天上文。
千里莫能亲视窆，篇诗寄挽亦徒云。
耕读堂辞
唐桂芳（明代）

蹇予生此遐陬兮，块资质其窳惰。曰学道其未明兮，念躬耕而不可。

以人情而为田兮，滋雨露而润之。薙稂莠以害苗兮，恐荒秽而不治。

跂历山以叫虞舜兮，吊伊尹于莘野。苟舍己以芸人兮，宁长歌于牛下。

朝驰骛于艺圃兮，夕翱翔于书林。羌岁月其川逝兮，孰有察予之初心。

嗟鲁圣与邹贤兮，尚遑遑其求索。矧吾侪之玩愒兮宜分阴而爱惜。

谓世代之既远兮，亦有睹其庶几。纷美人之肥遁兮，表耕读以自怡。

树嘉谷之穰穰兮，俟丰稔吾将刈。沛仁义之充足兮，敢始勤而终弃。

非其力不食兮，偭众理而肯为。指古人以为则兮，视今之人何其。
种莲
程俱（宋代）

不向东林社，聊分玉井莲。淤泥超黑业，定叶异青钱。

八法那能染，三车固可捐。从容共鱼乐，吾意已忘筌。
复古颂
徐积（宋代）

其难其难，道亦大艰，或缺或完。战国盗窃，嬴秦暴孽，遗风馀烈。

所存几何，枯株之柯，填源之波。汉得天下，方有学者，其徒盖寡。

孝文孝武，稍稍复古。仲舒之伍，巉岩峥嵘。穷先王经，道乃大明。

西汉之风，与三代同，实儒之功。晋魏寇雠，学者寖浮，不源而流。

齐梁之閒，斧斫刀剜，大朴益残。隋唱唐和，元气尽破，为斯文祸。

学者皇皇，赋道大光，六经逃藏。冶容艳肤，绣衣红襦。

众奔群趋，若大有为。谓之背驰，终身寒饥。物不终盛，皇帝有命，万口齐庆。

复明经科，大张网罗，海隅山阿。麟之奔奔，凤之轩轩，龙之蜿蜿。

会稽之竹，昆崙之玉，牛山之木。逢蒙执射，伯乐进马，造父御驾。

琴瑟既更，韶音游声，复还于今。唐虞之谟，夏商之书，其庶几乎。

天下之赋，摧缩消沮，迷失道路。革万世弊，兴万世利，繄我皇帝。

臣敢不歌，流为大和，百世不磨。
月林草堂图 其四
钱杜（清代）

人生能著几两屐，便扶筇杖寻名山。峨眉仙人冰雪颜，赠之灵药辞人间。

峨眉遥遥不可接，远向秋林看明月。明朝飞橹下巴陵，三峡猿声夜萧瑟。
村老留饮
陆游（宋代）

乘兴出游眺，初不言所之。
家人固难求，我亦不自知。
投杖却人固，疾步莫能追。
荒寒野庙壖，枯涸沤菅池。
过门争邀留，具食不容辞。
浊醪小瓮酿，香饭别甑炊。
瓦盆进豚肩，石臼捣花餈。
新冬不易见，醉倒理亦宜。
举手谢主人，外强中实衰。
一觞可以起，它日更为期。
别蔡霞山
谢廷柱（明代）

美人扁舟舣湘岸，木落江寒惊岁晏。相思千里忽相逢，清歌彻夜千杯空。

江梅细花照红烛，却疑身在罗浮屋。送君情应如三湘，波深不洗离别肠。

怅望天南鹤一只，安得垂风生羽翼。
浣溪沙
周邦彦（宋代）

宝扇轻圆浅画缯，象床平稳细穿藤，飞蝇不到避壶冰。
翠枕面凉频忆睡，玉箫手汗错成声，日长无力要人凭。
闲居遣怀十首
姚合（唐代）

身外无徭役，开门百事闲。倚松听唳鹤，策杖望秋山。

萍任连池绿，苔从匝地斑。料无车马客，何必扫柴关。

闲卧销长日，亲朋笑我疏。诗篇随分有，人事度年无。

情性僻难改，愁怀酒为除。谁能思此计，空备满床书。

白日逍遥过，看山复绕池。展书寻古事，翻卷改新诗。

赊酒风前酌，留僧竹里棋。同人笑相问，羡我足闲时。

好景时牵目，茅斋兴有馀。远山经雨后，庭树得秋初。

道侣怜栽药，高人笑养鱼。优游随本性，甘被弃慵疏。

永日厨烟绝，何曾暂废吟。闲时随思缉，小酒恣情斟。

看月嫌松密，垂纶爱水深。世间多少事，无事可关心。

一生能几日，愁恨也无端。遇酒酕醄饮，逢花烂熳看。

青云非失路，白发未相干。以此多携解，将心但自宽。

万事徒纷扰，难关枕上身。朗吟销白日，沈醉度青春。

演步怜山近，闲眠厌客频。市朝曾不到，长免满衣尘。

野性多疏惰，幽栖更称情。独行看影笑，闲坐弄琴声。

懒拜腰肢硬，慵趋礼乐生。业文随日遣，不是为求名。

生计甘寥落，高名愧自由。惯无身外事，不信世间愁。

好酒盈杯酌，闲诗任笔酬。凉风从入户，云水更宜秋。

拙直难和洽，从人笑掩关。不能行户外，宁解走尘间。

被酒长酣思，无愁可上颜。何言归去事，著处是青山。
皇甫郎中亲家翁赴任绛州，宴送出城赠别
白居易（唐代）

慕贤入室交先定，结援通家好复成。新妇不嫌贫活计，

娇孙同慰老心情。洛桥歌酒今朝散，绛路风烟几日行。

欲识离群相恋意，为君扶病出都城。
下第献座主张谓
阎济美（唐代）

謇谔王臣直，文明雅量全。望炉金自跃，应物镜何偏。

南国幽沉尽，东堂礼乐宣。转令游艺士，更惜至公年。

芳树欢新景，青云泣暮天。唯愁凤池拜，孤贱更谁怜。
寿王修斋枢密·石林松
陈著（宋代）

矫矫千尺强，苍苍起层阴。
纷纷相投依，百鸟谐春吟。
风饕冰雪严，谁共岁晚心。
独鹤从何来，徘徊行石林。
送崔侍御赴京
李颀（唐代）

绿槐荫长路，骏马垂青丝。柱史谒承明，翩翩将有期。

千官大朝日，奏事临赤墀。肃肃仪仗里，风生鹰隼姿。

一从登甲科，三拜皆宪司。按俗又如此，为郎何太迟。

送君暮春月，花落城南陲。惜别醉芳草，前山劳梦思。
使回戏成
韩琦（宋代）

专对惭非出使才，拭圭申好敛旌回。礼烦偏苦元正拜，户大犹轻永寿杯。

攲枕顿无归梦扰，据鞍潜觉旅怀开。明朝便是侵星去，不怕东风拂面来。
偈颂八十七首
释慧开（宋代）

参禅莫滞静工夫，闹处相逢在半途。
静闹两关俱不涉，赵州东壁挂葫芦。
次前韵示杨明二首
苏辙（宋代）

甘井元依庙，平湖亦近城。
幅巾朝食罢，芒屩雨中行。
扰扰初何事，悠悠毕此生。
欲邀东郭叟，烦子作郊迎。
阙下言怀上执政
王禹偁（宋代）

早有虚名达九重，宦途流落渐龙锺。
散为郎吏同元稹，羞见都人看李邕。
旧日谬吟红药树，新朝曾献皂囊封。
犹期少报君恩了，归卧山村作老农。
登鹿苑隐天阁 其四
卢襄（宋代）

残雪领春来，疏钟惊梦去。尚忆去年愁，孤舟系江树。
巫山高
黎民表（明代）

巫山高不极，远望何芊芊。灵林构郁律，神宇閟冲玄。

曳云翳白日，兴雨蒙层巅。平瞻景夷馆，俯瞰云梦田。

芳春展游豫，弭节此山前。精灵尔何感，魂梦屡徂迁。

晨鸡奏天色，环佩声锵然。空山旷延伫，掩涕方来旋。

人神道终异，欢爱难久延。荒淫古有戒，兹乐诚已偏。

惟有高唐赋，千载凌云烟。
霜后纪园中草木十二绝
范成大（宋代）

门冬如佳隶，长年护阶除。
生儿乃不凡，磊落玻璃珠。
送郑叔车
张孟兼（明代）

郑子离襁褓，所怙惟乃父。
父昔仕燕京，半世去乡土。
子家孝义门，十世居同聚。
派衍白麟支，望出荥阳谱。
庭常无间言，礼或习邹鲁。
鸡鸣起盥栉，合食闻钟鼓。
虽当丧乱后，遵训仍厥祖。
我家故同邑，匪闻目亲睹。
况子吾素知，才华足多取。
豁落义气俱，咳唾珠玑吐。
挥毫走蛟螭，作赋凌鹦鹉。
昆弟既谓贤，亲邻亦称数。
久欲寻父去，奈时方用武。
消息十年无，道路满豺虎。
近传燕蓟平，不觉喜而舞。
闻父已南还，恨不身插羽。
敛衣即登途，宵进江上橹。
忘食并兼程，亦不避风雨。
逾旬及南京，父病将愈。
逆旅会面欢，胜渴饮酥乳。
比邻走翁妪，环视立如堵。
我时往相见，政值日卓午。
挽之入客邸，共谈坐挥尘。
问言念父情，情深话諲缕。
如子之所经，跋涉甚辛苦。
春泥膏土脉，停云黯天宇。
朝行履濡露，暮宿定林莽。
我惟纯孝者，往往见前古。
名同金石坚，不与草木腐。
事亲在娱乐，奚必养三釜。
羡子为此行，于世岂无补。
闻者大惊奇，见者辄夸诩。
人生斯足荣，何用效题柱。
是言良已解，口答头屡俯。
陋予亦胡为，问学本狂瞽。
三年事占毕，竟日拘训诂。
环列纷叩难，类敌张劲弩。
内顾实空乏，畏彼搜林斧。
幸哉搢绅交，脱略哙等伍。
或时卧养疴，连月不出户。
今日子来别，省墓亟东下。
为言奉父命，明发河之浒。
此还暂当来，寤寐歌《陟岵》。
闻之触乡思，嘅叹髀频拊。
吾翁发垂白，不得躬干蛊。
便欲从子归，致身学稼圃。
敝庐南山中，风物诧韦杜。
桃李自满蹊，去天才尺五。
但见桑麻荣，丰年多黍稌。
昨宵梦先垄，松楸长栩栩。
强起诉此怀，唤仆买清酤。
春风吹柳条，夜雨涨江浦。
劝子尽一觞，聊以写心腑。
归自谣 扶匮舟次巫峡
左锡嘉（清代）

山岦岌。骇浪掀天天地窄。峡声倒卷蛟龙泣。

哀猿四啸惊魂魄。凭棺立。愁心一片随波急。
足赵丈句
苏泂（宋代）

跨湖楼好客闲行，身远红尘步亦轻。
月在波心流不去，蒹葭影里一舟横。
捣衣篇
许恕（明代）

妾本良家女，嫁为荡子妻。荡子远从军，戍北又征西。

井梧叶黄秋露白，络纬悲啼玉阶侧。家家刀尺动寒衣，妾守空房閒不得。

自开故箧为检寻，含情和泪捣秋砧。愿将有限平生力，碎尔天涯铁石心。

凉风凄凄月皎皎，千声万声天未晓。作劳无意数更深，独有残灯照人老。
许远
文天祥（宋代）

起师哭玄元，义气震天地。
百战奋雄姿，脔妾士挥泪。
睢阳水东流，双庙垂百世。
当时令狐潮，乃是贼游说。
题李伯时仕女图 其一 妾心不忆交河冷，手冷难裁金剪刀
钱宰（明代）

海棠半拆银烛辉，春愁且莫剪春衣。下阶立得花阴没，如此月明人未归。
婉女随婿入都过苏省亲送至上海 其一
陈宝琛（清代）

远送踰千里，风涛益汝悲。欲归诚不易，相见定何时？

弱质殊堪念，柔肠强自持。亦思淩勃碣，北望奈吾衰！
文宣王及其弟子赞
宋高宗（宋代）

人谁无子，尔嗣标奇。
行为世范，学为人师。
请车诚非，顾匪其私。
千载之下，足以示慈。
王景亮携晁无咎清美堂记来求诗为赋此一篇
邹浩（宋代）

先生不出二十年，幅巾种树老卢泉。卢泉水木清且妍，筑堂流水茂树间。

晁侯作记笔如椽，画栏素壁青瑶镌。明珠白璧光射天，先生矜诧喜欲颠。

春归野岸绿漪涟，青山东缺如断环。雪消风软山苍然，杏梢红破胭脂寒。

先生醉狂梦思山，自驾草车束尘编。上堂读书门画关，金徽朱丝弄猗兰。

相思古人太古前，若非豪士鲁仲连。即是幽人梁伯鸾，先生好学老益坚。

少时不信功名艰，青衫屡补履决穿。

晚知有命绝可怜，归来自买汶上田。䆉稏香露凝秋殷，只知留客有酒钱。

肯问釜粥寒齑酸，拖金曳绣卷晓班。何似布褐暖且宽，先生所愿一何廉。

贵人孰与先生贤，朱门铜臭厨肉膻。夜阑白月照管弦，美人一笑夭桃燃。

安知贤达死丘园，正恐后世终无传。此意已输先生先，我今欲归无由缘。

蕙帐依约闻清猿，何时相从一醉眠。梨花杨柳傍禁烟，曾点浴沂春衣单。

德公渡沔应已还，山中桂枝聊攀援。
种德亭，并叙
苏轼（宋代）

小圃傍城郭，闭门芝朮香。名随市人隐，德与佳木长。

元化善养性，仓公多禁方。所活不可数，相逢旋相忘。

但喜宾客来，置酒花满堂。我欲东南去，再观双桧苍。

山茶想出屋，湖橘应过墙。木老德亦熟，吾言岂荒唐。
观物吟二首
邵雍（宋代）

百谷仰膏雨，极枯变极荣。
安得此甘泽，聊且振群生。
万杉寺途中即目
夏敬颜（清代）

窄径出丛碧，迤逦渐旷原。山田高复下，方罫依云根。

暖翠结庵高，清流抱柴门。门前荫桑柘，高后罗鸡豚。

山家禾黍熟，想见风俗敦。比邻无嫌猜，相对生春温。

得非桃花源，无乃朱陈村。诛茅傥终遂，试与荷筱论。
熙宁口号 其一
孔平仲（宋代）

日坐明堂讲太平，时闻深诏下青冥。数重遣使询新法，四面兴师剪不庭。
七夕遇雨访石堂先生
熊禾（元代）

冀亳与歧山，一际五百年。
洙泗岂无集，未遇时运偏。
世降道愈悠，击壤呼尧天。
晚霁
周紫芝（宋代）

翠叶看成幄，浓春唤不回。愁今连落絮，雨欲到黄梅。

扫地花狼藉，开门燕往来。晴峰数点出，暝色一禽催。
径山无畏老人从旁郡来解包武康观音院昨日访
毛滂（宋代）

少引仙人为守关，杖头风月冷金鐶。
只缘长者曾倾盖，不为诸侯出山。
瘞鹤字勤衫黑，敲门诗苦鬓毛斑。
归来一钵东堂饭，自有溪云作伴閒。
奉和赵大本教授何处春深好二首
喻良能（宋代）

何处春深好，春深泮水家。
不妨频折角。宁复误随车。
已见倾三峡，行看判五花。
日边催觐速，芝检紫泥斜。
句
倪翼（宋代）

三尺有关人命重，一官虽去我身轻。
各东西
张楷（明代）

天涯别我东复西，行行各自念前路。惟有飞尘逐马蹄，今宵两下宿何处。

不识君安并汝苦，去日渐远路渐长，几夜梦中或相语。

飞云上山泥入地，一人一身原自异。风吹云影落泥中，到底相亲不相弃。
示林宗辰劝学数语
赵汝腾（宋代）

青出于蓝，冰寒于水。立言劝学，荀卿氏子。卿不如轲，醇乎醇矣。

谓学无他，求其放心。存则圣贤，舍则犊禽。差只毫发，隔踰丈寻。

必有事焉，所言何事。而勿正心，正亦何累。勿忘勿助，持敬之意。

于此习察，是之谓学。于此而劝，其进罔觉。勉哉宗辰，说博守约。
江馆
王建（唐代）

水面细风生，菱歌慢慢声。
客亭临小市，灯火夜妆明。
过衡州馆于郡斋时太守裴梦贶督役于城上
孙觌（宋代）

万锸风雨集，三令霜雪严。适发半闾左，雅舂亦髡钳。

大事难虑始，掇龟宁复占。君看执扑者，端是邑中黔。
洞山十咏 其八 透瓶泉
岑安卿（元代）

崖阴滴珠玑，清蓄鲛人泣。瓷罂汲新寒，满贮归须急。

外渗如方诸，中乾匪人吸。君看铅汞流，金铁犹漏湿。
云际岭
李吕（宋代）

凌空石磴三千丈，匝地瑶林百万花。
自有眼来方见此，直疑身山到仙家。
题星子县黄宰世高问政堂
杨万里（宋代）

黄子侬故人，危子侬门生。向来同登漱玉亭，银河洗面醉不醒。

四年二子不见面，过眼光阴掣飞电。今晨忽得问政碑，黄子作堂危子词。

危子笔力乃尔进，黄子佳政不须问。寄言二子各努力，古人也是人作得。
闲房书事示五弟及诸侄等献肃公
韩维（宋代）

老病归休得桶楼，吾庐萧酒乐天倪。
北窗偃卧都何有，东阁过从亦自揆。
碧桧轻烟无鸟哢，绿槐风细或蝉嘶。
世间万事全如梦，岂得南华物我齐。
即事
吴与弼（明代）

一春多病倦游嬉，又对莺啼燕语时。疏竹短墙流水曲，众芳深处咏归迟。
读李翰林诗
陈藻（宋代）

杜陵尊酒罕相逢，举世谁堪入此公。
莫怪篇篇吟妇女，别无人物与形容。
送夏中丞赴宁国任
李端（唐代）

楚县入青枫，长江一派通。板桥寻谢客，古邑事陶公。

片雨收山外，连云上汉东。陆机犹滞洛，念子望南鸿。
蒲中杂咏 红云阁
赵鼎（宋代）

香风百步锦江秋，片断明霞晚不收。幕府诸郎总清丽，一樽相与最风流。
梅花集句 其八
李龏（金朝）

独上西楼四望赊，玉林琼树影交加。春风也解嫌萧索，借发明年最早花。
满替在眼即景赋二首
董嗣杲（宋代）

菊向篱阴老，松连石影交。
山梨寒脱树，溪鸟晚投巢。
欲把肩舆卸，先将手版抛。
是时柴户月，任客带吟敲。
谢文灏元丰上文藁
黄庭坚（宋代）

虎豹文章非一斑，乳雉五色蜃胎寒。
天生材器各有用，相如名独重太山。
风流小谢宣城後，少年如春胆如斗。
裕陵书藁公不朽，持名铁石要长久。
柳枝
许棐（宋代）

冷迫春宵一半床。懒熏香。不如屏里画鸳鸯。永成双。

重叠衾罗犹未暖。红烛短。明朝春雨足池塘。落花忙。
感秋五首
杨万里（宋代）

昨扇犹午携，今裳觉晨单。
起来且复卧，未敢窥柴关。
不知病至此，为复老使然。
平生性刚燥，畏热长喜寒。
念昔忝乡赋，践雪诣春官。
布褐背不纩，芒鞋茧且穿。
长亭夜濯足，吹灯呻故编。
买酒破孤闷，浩歌殷屋椽。
何曾悲廪秋，山棱耸臞肩。
秋风吹我髓，秋露滴我肝。
我欲与秋敌，秋先令我酸。
叹息复叹息，谁是长少年。
一翦梅（题泛碧斋）
邓肃（宋代）

雨过春山翠欲浮。影落寒溪碧玉流。片帆乘兴挂东风，夹岸花香拥去舟。

尊酒时追李郭游。醉卧烟波万事休。梦回风定斗杓寒，渔笛一声天地秋。
墨菊
胡布（元代）

彭泽归来日，缁尘点素丝。乌纱漉酒后，挂在菊花枝。
花光十梅·绝后再苏
释师范（宋代）

孤根脱落偃苍苔，冷地无端笑眼开。
莫怪雪霜欺不得，只因曾向死中来。
禅人请赞
释咸杰（宋代）

在家不读书，行脚不参禅。
随流闲打閧，掘地觅青天。
而今老矣方知悔，捏人痛处力加鞭。
上文潞公生日
张耒（宋代）

盛德元勋绝等伦，麟符虎节冠宗臣。
灵椿上古身千载，一柱明宗力万钧。
伐叛豹韬威尚凛，刊名金鼎铸来新。
风谣四海占贤相，笑咏山川是主人。
万里山河供气概，九秋鵰鹗入精神。
光华稷契无穷誉，强健乔松不老身。
坐锁熊罴瞻绣衮，燕居松鹤伴纶巾。
只应便是神仙事，方丈蓬莱却未真。
祷雨木栏堂四首 其二
陈造（宋代）

绝知丰凶有数，岂必天地不仁。鹁鸠底用缄口，晨霞徒解欺人。
挽黄通判明叔座主
度正（宋代）

政在伾文过十年，几多岩穴老英贤。
公车牍上皆亨路，夜壑舟移閟下泉。
事业鼎彝千古恨，文章衣钵万灯传。
兑斋遗稿今无恙，更看诸郎各勉旃。
登金山雄跨亭
萨都剌（元代）

朱栏六曲倚高秋，元气茫茫日夜浮。客去客来天地老，潮生潮落古今愁。

疏钟水国前朝寺，落日海门何处舟。更拟黄昏尽馀兴，却从灯火望扬州。
偈颂二十首
释如珙（宋代）

诸佛面前求早悟，众生界上几曾迷。
本源自性天真佛，日用中间无少亏。
董源山水图为北客赋
连文凤（宋代）

江南本是山水国，峡影峨云插空碧。
世人爱画不爱真，一幅生绡悬素壁。
董生好手毕宏上，意在笔先方落笔。
云关岫幌扫层青，月浦烟汀写修白。
纵横琐细分毫厘，变化幽冥绝痕迹。
沧江碣石忽破碎，片纸散漫留不得。
当年载入米家船，夜夜虹光八千尺。
新评信品夸天真，声价祗今万钱直。
流传知落几人手，神物护持入君室。
世间尤物能移人，莫看江南望江北。
思陵痛
尤侗（清代）

思陵在位十七载，四海分崩成瓦解。去年失楚今失秦，大梁水决武昌焚。

虎豹九关谁与守，三军倒戈百姓走。君王仗剑死煤山，母后宫中殉玉环。

桐棺一寸道旁置，故老行人多掩涕。入庙应呼十四皇，儿家何罪致天亡？

新鬼号咷旧鬼哭，钟虡惨裂灯无光。高勿哀，文勿怒，自古兴亡有天数，顺处得来顺处去。

君不见宋家遗骨瘗冬青，昌平郁郁松楸树。
鲁国太夫人杨氏挽歌词四首 其二
葛胜仲（宋代）

未肖甘泉像，先疏曲阜封。春秋绵六纪，甘毳极千钟。

远日朝廷趣，容车郡国供。吴人交恻楚，相杵夜停舂。
和青县张树筠先生咏怀五首 其二
庞履廷（清代）

游历南洋十数年，医人尝自问心田。我公即得岐黄术，还幸传家子象贤。
经废花径寺
怀让（明代）

画壁暗尘凝，萝龛冷佛灯。坏垣欹老树，古榻拥残僧。

斋断禽长散，楼倾客畏登。生涯同幻泡，兴废总难凭。
梦雪
苏轼（宋代）

残杯失春温，破被生夜悄。
开门千山白，俯仰同一照。
虽时出圭角，固自绝瑕窍。
儿童勿惊怪，调汝得一笑。
杂诗二十七首
曹勋（宋代）

澹烟疏雨耿寒林，一水涓涓净不深。
照影自怜逼摇落，归涂未就更关心。
和杨公济钱塘西湖百题 其六十七 理公岩
郭祥正（宋代）

晋代胡僧理，开山第一人。欲寻岩下迹，猿鸟送馀春。
偈颂一百二十三首
释崇岳（宋代）

石巩张弓，鲁祖面壁。
正令不行，拗曲作直。
高仆射
白居易（唐代）

富贵人所爱，圣人去其泰。所以致仕年，著在礼经内。

玄元亦有训，知止则不殆。二疏独能行，遗迹东门外。

清风久销歇，迨此向千载。斯人古亦稀，何况今之代。

遑遑名利客，白首千百辈。惟有高仆射，七十悬车盖。

我年虽未老，岁月亦云迈。预恐耄及时，贪荣不能退。

中心私自儆，何以为我戒。故作仆射诗，书之于大带。
至日游湖
薛师石（宋代）

此心全剥落，今日一阳生。
自分安身计，难逃素隐名。
贫中闻道彻，閒时作诗清。
别有求鱼者，笑余忧思盈。
远游丞樵隐王德甫寄诗辄和二章以谢
何梦桂（宋代）

宿昔梦见君。晨起得诗册。
诗中意如何，闵我远行役。
上言久别离，下言长寤擗。
世无鲁阳戈，谁能回白日。
白扫一夜生，为君隐陫侧。
春雪
舒岳祥（宋代）

去年腊雪已四白，五白六白农夫愁。
麦苗冻熟锄不得，菜心僵死何时抽。
常年梅花已烂漫，今乾乾没如枸囚。
枯枝尚黏红豆绿，细蕊初作苍蝇头。
纷纷黄雀狡於鼠，穷阎有粟争呼取。
老鸢自作攫肉谋，空屋狐狸夜相聚。
呜呼狐狸有屋尔得居，室中居人今在无。
或言白骨如白雪，雪亦有仁遮白骨。
奉和陆使君长源夏月游太湖（此时公权领湖州
皎然（唐代）

庾公心旷远，府事局耳目。遂与南湖游，虚襟涤烦燠。
始知皇天意，积水在亭育。细流信不让，动物欣所蓄。
万顷合天容，洗然无云族。峭蒨瞩仙岭，超遥随明牧。
知公爱澄清，波静气亦肃。已见横流极，况闻长鲸戮。
中洲暂采蘋，南郡思剖竹。向夕分好风，飘然送归舳。
清平乐·春云绿处
晏几道（宋代）

春云绿处，又见归鸿去。侧帽风前花满路，冶叶倡条情绪。
红楼桂酒新开，曾携翠袖同来。醉弄影娥池水，短箫吹落残梅。
宣清 读影梅庵忆语赋《忆语》，冒辟疆为如君董小宛作也。
王士禄（清代）

往事销凝久，把残编重读，香魂如迸。映红栏、弱柳怜人，伴文奁、寒梅成媵。

随氏清娱，羊家净婉，那堪相并。看月坐，拥书眠，雅称夫君情性。

如意珠沉，断肠花发，人去春风病。叹馆闭双成，绮窗深靓，紫𥴈碧腴空剩。

钏里流霞，是他年、洪都私证。
自桃川至辰州绝句四十有二
赵蕃（宋代）

新绿深深嫩更黄，非花非草定何香。
故山草木皆余爱，最爱抽梢竹过墙。
公寿送蒲萄以酒答之二首
李石（宋代）

老眼黄昏眩著花，鼻头白昼梦南华。
一杯世味蒲萄熟，薄薄分明胜煮茶。
寄楚良
郑洪（宋代）

八月西山爽气多，两峰如髻绿嗟峨。苏公堤上无杨柳，岳武坟前多薜萝。

关口烽烟苗子寨，江头风浪越郎歌。远游不似归来好，菱芡满湖生白波。
何逊
徐钧（宋代）

水曹文学自名家，重到扬州兴未涯。
怪底新吟清入骨，一生只为爱梅花。
书事三绝
刘克庄（宋代）

蜀相昔曾耕渭上，汉家今有籴湟中。
唱筹但欲令边实，悬罄谁知虑国空。
幽居初夏
陆游（宋代）

湖山胜处放翁家，槐柳阴中野径斜。
水满有时观下鹭，草深无处不鸣蛙。
箨龙已过头番笋，木笔犹开第一花。
叹息老来交旧尽，睡来谁共午瓯茶。
夫人江氏挽词
张扩（宋代）

早岁亲香火，心通悟宿因。宜家称孝妇，择配得名人。

秩秩方贻则，冥冥忽返真。独凭高士笔，谆复志苍珉。
菩萨蛮（郑舜举别席侑觞）
韩元吉（宋代）

诏书昨夜先春到。留公一共梅花笑。青琐凤凰池。十年归已迟。

灵溪霜后水。的的清无比。比似使君清。要知清更明。
忆环谷古梅
卫泾（宋代）

百花头上春光到，雪压霜欺意更奇。
岁岁倚栏相望处，水边竹外最南枝。
菩萨蛮
袁去华（宋代）

流苏宝帐沈烟馥。寒林小景银屏曲。睡起鬓云松。日高花影重。

沈吟思昨梦。闲抱琵琶弄。破拨错成声。春愁著莫人
窝集行
弘历（清代）

履山念无海，泛水忘有陆。今兹识窝集，万汇惟一木。

江南塞北揽槩频，岂无林箐皆子孙。东方甲乙禀灵秀，固应富有植类群。

始从茈虒入麓口，渐进萧森失见后。祗容线隙露天光，马弗敢旁遵路走。

不能娄举丹黄青，亦有翻书莫辨名。尔雅所纪限方域，安能到此杞宋徵。

参天蔽亏绝飞鸟，其下菁英茁仙草。落叶布地似黄金，疑是长者来问道。

华严海会诸佛处，一菩萨一菩提树。心花显映多吉祥，世尘远隔如云雾。

宇宙以来便有此，大椿扶桑非其比。定应默烦灵祗呵，不知递阅人代几。

阴晴变幻光怪奇，谷神出巧能尔为。画师未可形容拟，大匠讵敢斤斧斯。

初经奥壤心神清，色惟真色声真声。欲笑嵇含花木疏，点笔聊为窝集行。
蝶恋花 酬崔伯樾和韵
杨玉衔（清代）

尽揽秋声归笛里。费买山钱，托迹壶中地。萝月肩寒云面起。

衣襟满挹空林翠。

丛桂小山招隐意。猿鹤前盟，燖冷都多事。离乱亲朋疏雁字。

东坡谁问渠生死。
送琼大师归禅寂
释德洪（宋代）

近闻禅寂似丛林，总众能为世所钦。百巧难磨真实行，两涂不改岁寒心。

衣今椹色如栗色，语未吴音变楚音。盛夏入城缘厎事，扁舟湘水独相寻。
建阳连周宾幼入佛学近祝发江东真运副请住信鹅湖不出
韩淲（宋代）

不住鹅湖寺，惟甘小隐堂。老来才祝发，静处久烧香。

妙喜机缘峻，竹源滋味长。建阳桥下水，梦见亦清凉。
次韵沈兴这税院岁幕即事二首
林表民（宋代）

穿云时有一鸿声，唤雪风来冷更清，
腊意未教梅萼老，春风先放柳条成。
乱离每叹兵难戢，贫贱还忧道不鸣。
节物一番空自好，暗添年纪却堪惊。
宫词
宋白（宋代）

贪领吴娃唱鹧鸪，洞箫词赋顿生疏。
沉吟不记当时字，却向宫中问婕好。
病中遣怀四首 其一
苏葵（明代）

病倚藤床雨气清，曲肱有梦到朱冥。年来老马知无用，纵遇孙阳也不鸣。
解嘲
张咏（宋代）

我本高阳徒，平生意气凌清虚。
词锋即日未见试，壮年束手来词途。
蛟龙岂是池中物，风雨不夹狂不得。
五都年少莫相猜。鸾凤鸡犬非朋侪。
志士抱全节，愚下焉复知。
宁作鸾凤饥，不为鸡犬肥。
君不见淮阴汉将未逢时，市人颇解相轻欺。
又不闻宣尼孜孜救乱治，厄宋围陈亦何已。
往者尚有然，余生勿多耻。
休夸捷给饶声光，莫以柔滑胜刚方。
我爱前贤似松柏，肯随秋草凋寒霜。
道在康民致尧禹，岂要常徒论可否。
兴来转脚上青云，何必羸驴苦相侮。
呈府判兄
姜特立（宋代）

端忧伤逝者，花事欲如何。
春色愁边少，悲悰酒后多。
溪桃方著脸，区木渐成窠。
拟作开眉计，何当扫障魔。
宝严崇辩讷法师画像赞
释智遇（宋代）

身杭如柴，眼明如电。
衡鉴台岭，品藻山外之宗。
挥呵悟门，不堕品字之相。
以讷为辩，以戒为碍。
横拈尘尾雨花倾，万象森罗俱鼎沸。
雨阻风秀轩欲访堇浦不得却寄
王豫（清代）

汉上忆题襟，停桡欲过寻。江乡三日雨，孤客一年心。

路暗无来梦，茶香耐苦吟。思君情似水，翻比在家深。
巩仲至到浙江急往见之继而以诗来乞次韵
韩淲（宋代）

相从我自慰无聊，物换星回又斗杓。近市少霜梅欲动，长沟无斗水全消。

几年冠盖东南会，逐日舟帆上下潮。见说公来便寻觅，老怀何更得诗邀。
乘桴亭
郭印（宋代）

孔子道不行，时君目腐儒。
乱邦难置足，遂欲九夷居。
更作乘桴语，与此意何殊。
一木异舟楫，波涛宁可逾。
愤世有激尔，盖用警聋愚。
季路犹未达，而况他人与。
我生亦不辰，兵戈溷中区。
两脚倦远涉，跼蹐西南隅。
临深每慨叹，长江良起予。
兴发撑小艇，郁堙聊一舒。
和王立之见赠四首 其三
谢逸（宋代）

按剑毛先生，睨柱蔺相如。欲市万世名，非由十斛珠。

善养浩然气，外泽心不臞。桃花自春风，何用赋玄都。
卜算子·雪江晴月
董以宁（清代）

明月淡飞琼，阴云薄中酒。收尽盈盈舞絮飘，点点轻鸥咒。
晴浦晚风寒，青山玉骨瘦。回看亭亭雪映窗，淡淡烟垂岫。
铜陵阻风
刘敞（宋代）

惊浪乘风疾，浮云映水低。卷帆高卧熟，看鹢退飞迷。

山远微分树，村深略辨鸡。蒹葭萦客恨，极望正萋萋。
句
唐仲友（宋代）

万斛出时非择地，一泓澄处本无心。
入门二章 其一
姚燮（清代）

初秋出门晴，初冬入门雨。可怜饥寒离，偶得贫贱聚。

暗壁搜海阴，积苔遍阶户。尚疑江篷栖，眉低不能举。

颓墙霜后葵，憔悴叶皆俯。似我袖尘厚，繂繂重难舞。

刺面西北风，黄雀噤檐语。瘦子看敝襦，病妻向空釜。

剩橐金无多，寸心费营处。恐有索债人，先来告愁苦。
答王贡南同年 其二
丘逢甲（清代）

弱水三神仙有劫，灵山一会佛无缘。何当再结人天果，铜狄摩挲五百年？
母病
戴亨（清代）

伊昔生我时，家室遭颠倒。我父罹祸罗，我母誓不保。

仓卒就长途，亲知惨避悄。余生甫二月，仲兄年周小。

路险虑活难，存婴费襁褓。谋夺乘危机，纷纭甜言巧。

曲折转柔肠，欲舍心懊恼。怀幼仲卧膝，病弱声微渺。

车中严戒约，动息愁惊搅。憔悴抵贞番，黄沙抱荒草。

家乡梦暂归，魂断哀笳绕。永夜坐长叹，月苦霜天晓。

绝域无亲知，饥寒向谁道。更遇年岁凶，沟壑转瘠殍。

力谋死中生，糟糠延昏早。饥困不得乳，沿求向邻媪。

求之日以频，邻媪厌烦扰。儿哭母亦啼，儿饥母岂饱。

手作口复哺，百计望儿好。此事幼不知，长听心如捣。

欲报昊天恩，诗书奋雠讨。寒灯敌塞雪，情奔忘集蓼。

一檄捧可干，冀亲长寿考。昕夕力不辍，摛词渐古藻。

初试录黉宫，再试贤书标。三试擢礼闱，声名振矫矫。

自分亦英奇，立可申怀抱。事竟与愿违，羁愁若笼鸟。

三年饿病危，归省贫如扫。感叹复欷歔，儿成母亦老。

四体抱病疴，骨立颜枯槁。省问儿心伤，沈痛迫中肠。

含悲诘良医，蔘苓宜服长。蔘价贵如珠，且复无私藏。

听之不能语，涕泪满衣裳。医问余何悲，欲答心怆惶。

菽水且莫饱，安冀母病臧。人生能几时，白日行天忙。

亲老不能养，亲病弮空张。吁嗟不肖身，何以齿周行。
赠崔温诗
卢谌（魏晋）

逍遥步城隅。
暇日聊游豫。
北眺沙漠垂。
南望旧京路。
平陆引长流。
冈峦挺茂树。
中原厉迅飙。
山阿起云雾。
游子恒悲怀。
举目增永慕。
良俦不获偕。
舒情将焉诉。
远念贤士风。
遂存往古务。
朔鄙多侠气。
岂唯地所固。
李牧镇边城。
荒夷怀南惧。
赵奢正疆场。
秦人折北虑。
羇旅及宽政。
委质与时遇。
恨以驽蹇姿。
徒烦非子御。
亦既弛负担。
忝位宰黔庶。
茍云免罪戾。
何暇收民誉。
倪宽以殿黜。
终乃最众赋。
何武不赫赫。
遗爱常在去。
古人非所希。
短弱自有素。
何以敷斯辞。
惟以二子故。
怀彦肃二首 其一
彭炳（元代）

山亭浊酒思雀煦，天渴无人献露瓢。偶见癯僧采方竹，雪溪扶过木长桥。
金缕曲词二首·其二
顾贞观（清代）

我亦飘零久！十年来，深恩负尽，死生师友。宿昔齐名非忝窃，只死杜陵消瘦。曾不减，夜郎僝僽。薄命长辞知己别，问人生到此凄凉否？千万恨，为君剖。(只死 一作：试死)
兄生辛未吾丁丑，共此时，冰霜摧折，早衰蒲柳。诗赋从今须少作，留取心魄相守。但愿得，河清人寿！归日急翻行戍稿，把空名料理传身后。言不尽，观顿首。
倡修登瀛桥费款太钜负债难偿赋诗三首 其三
王荫桐（清代）

筹款年年只为桥，胸中块垒恨难消。铜山未倒须当铸，钱树犹难且漫摇。

看有一文全在手，愧无万贯现缠腰。会逢点石成金日，债主须应浊酒邀。
投劾南归抵家作
王世贞（明代）

剥啄应令稚子疑，雀门风雨昼凄其。能如五日张京兆，又作当年柳士师。

瓮底尚残斟别酒，尊前能咏解嘲诗。祗嫌三老来催直，不及山阴兴尽时。